title: Komisijas Lēmums ( 2009. gada 17. decembris) par atļaujas piešķiršanu veselīguma norādei attiecībā uz ūdenī šķīstoša tomātu koncentrāta ietekmi uz trombocītu salipšanu un par īpašumtiesību datu aizsardzības nodrošināšanu saskaņā ar Eiropas Parlamenta un Padomes Regulu (EK) Nr. 1924/2006 (izziņots ar dokumenta numuru C(2009) 10113) (Dokuments attiecas uz EEZ)

text:
               18.12.2009

               LV

               Eiropas Savienības Oficiālais Vēstnesis

               L 336/55

      KOMISIJAS LĒMUMS

   (2009. gada 17. decembris)
   par atļaujas piešķiršanu veselīguma norādei attiecībā uz ūdenī šķīstoša tomātu koncentrāta ietekmi uz trombocītu salipšanu un par īpašumtiesību datu aizsardzības nodrošināšanu saskaņā ar Eiropas Parlamenta un Padomes Regulu (EK) Nr. 1924/2006
   (izziņots ar dokumenta numuru C(2009) 10113)
   (Autentisks ir tikai teksts angļu valodā)
   (Dokuments attiecas uz EEZ)
   (2009/980/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1924/2006 par uzturvērtības un veselīguma norādēm uz pārtikas produktiem (1) un jo īpaši tās 18. panta 4. punktu,
   tā kā:

               (1)

               Saskaņā ar Regulu (EK) Nr. 1924/2006 veselīguma norādes uz pārtikas produktiem ir aizliegtas, ja vien Komisija nav tām piešķīrusi atļauju saskaņā ar minēto regulu un tās nav iekļautas atļauto norāžu sarakstā.

               (2)

               Regulā (EK) Nr. 1924/2006 arī paredzēts, ka uzņēmēji, kas iesaistīti pārtikas apritē, pieteikumus par atļauju piešķiršanu veselīguma norādēm var iesniegt dalībvalsts kompetentajai iestādei. Dalībvalsts kompetentā iestāde nosūta derīgus pieteikumus Eiropas Pārtikas nekaitīguma iestādei (EFSA) (turpmāk “Iestāde”).

               (3)

               Pēc pieteikuma saņemšanas iestādei par to ir nekavējoties jāinformē pārējās dalībvalstis un Komisija, kā arī jāsniedz atzinums par attiecīgo veselīguma norādi.

               (4)

               Komisijai ir jālemj par atļaujas piešķiršanu veselīguma norādēm, ņemot vērā Iestādes sniegto atzinumu.

               (5)

               Lai sekmētu jauninājumu ieviešanu, veselīguma norādēm, kas pamatotas ar jaunākajām zinātnes atziņām un/vai ietver prasību par īpašumtiesību datu aizsardzību, atļaujas piešķir paātrināti. Ja pēc pieteikuma iesniedzēja pieprasījuma aizsargāt īpašumtiesību datus Komisija ierosina ierobežot šādu datu izmantošanu pieteikuma iesniedzēja labā, šāds ierobežojums saskaņā ar Regulas (EK) Nr. 1924/2006 21. pantu ir spēkā piecus gadus.

               (6)

               Pēc tam, kad uzņēmums Provexis Natural Products Ltd. 2009. gada 7. janvārī iesniedza pieteikumu saskaņā ar Regulas (EK) Nr. 1924/2006 13. panta 5. punktu, Iestādei tika lūgts sniegt atzinumu par veselīguma norādi saistībā ar ūdenī šķīstoša tomātu koncentrāta I un II ietekmi uz trombocītu aktivitāti vesela cilvēka organismā (jautājums Nr. EFSA-Q-2009-00229) (2). Pieteikuma iesniedzējs ierosināja šādu norādes formulējumu: “Palīdz nodrošināt veselīgu asins plūsmu un uzlabo asinsriti”.

               (7)

               Komisija un dalībvalstis 2009. gada 28. maijā saņēma Iestādes zinātnisko atzinumu, kurā tā, pamatojoties uz iesniegtajiem datiem, secināja, ka nav noteikta cēloņsakarība starp ūdenī šķīstoša tomātu koncentrāta I un II lietošanu pārtikā un normālas trombocītu salipšanas veicināšanu. Ar nosacījumu, ka veselīguma norādes formulējumu rediģē, īpaši ņemot vērā Regulas EK Nr. 1924/2006 5. panta 2. punktā noteikto prasību, norāde jāuzskata par atbilstošu Regulas (EK) Nr. 1924/2006 prasībām un jāiekļauj Kopienas atļauto norāžu sarakstā.

               (8)

               Viens no Regulas (EK) Nr. 1924/2006 mērķiem ir nodrošināt, lai veselīguma norādes būtu patiesas, skaidras, uzticamas un lietderīgas patērētājam, un saistībā ar iepriekš minēto jāņem vērā veselīguma norāžu formulējums un noformējums. Tāpēc gadījumos, kad norāžu formulējums patērētājam nozīmē to pašu, ko veselīguma norādes, par kurām ir izsniegtas atļaujas, jo tās norāda, ka pastāv tāda pati saikne, kāda ir starp pārtikas produktu kategoriju, pārtikas produktu vai kādu tā sastāvdaļu un veselību, uz tām attiecināmi tādi paši lietošanas nosacījumi, kā minēts šā lēmuma pielikumā.

               (9)

               Iestāde savā atzinumā norādīja, ka tā nebūtu varējusi nonākt pie šāda secinājuma, neņemot vērā deviņus pētījumus, par kuriem pieprasījuma iesniedzējs ir paziņojis īpašumtiesības.

               (10)

               Pēc Iestādes atzinuma saņemšanas Komisija vērsās pie pieteikuma iesniedzēja, lūdzot sīkāku skaidrojumu par sniegto pamatojumu attiecībā uz deviņiem pētījumiem, par kuriem ir paziņotas īpašumtiesības, un jo īpaši attiecībā uz “ekskluzīvām tiesībām atsaukties”, kas minētas Regulas (EK) Nr. 1924/2006 21. panta 1. punkta b) apakšpunktā. Visa pieteikuma iesniedzēja sniegtā pamatojuma informācija tika novērtēta. Attiecībā uz septiņiem nepublicētajiem pētījumiem uzskata, ka Regulas (EK) Nr. 1924/2006 21. panta 1. punktā paredzētajās prasības ir ievērotas. Attiecīgi zinātniskos datus un citu šajos septiņos pētījumos iekļauto informāciju saskaņā ar minētās regulas 21. panta 1. punktā paredzētājiem nosacījumiem nevar izmantot turpmākā pieteikuma iesniedzēja labā piecus gadus pēc atļaujas izsniegšanas dienas. Attiecībā uz diviem pētījumiem, kas publicēti pirms pieteikuma iesniegšanas par atļaujas piešķiršanu veselīguma norādei (3), uzskata, ka, tā kā šie pētījumi ir publicēti un publiski pieejami, to aizsardzība nav pamatota, ņemot vērā Regulas (EK) Nr. 1924/2006 mērķus, tostarp mērķi aizsargāt novatoru ieguldījumu tās informācijas un to datu vākšanā, kuri papildina pieteikumu saskaņā ar minēto regulu, un attiecīgi šādu aizsardzību nevar piešķirt.

               (11)

               Nosakot šajā lēmumā paredzētos pasākumus, Komisija ņēma vērā saskaņā ar Regulas (EK) Nr. 1924/2006 16. panta 6. punktu saņemtās atsauksmes no pieteikuma iesniedzēja.

               (12)

               Ir notikusi apspriešanās ar dalībvalstīm,

         IR PIEŅĒMUSI ŠO LĒMUMU.
   1. pants
   Šā lēmuma pielikumā minēto veselīguma norādi iekļauj Kopienas atļauto norāžu sarakstā atbilstoši Regulas (EK) Nr. 1924/2006 13. panta 3. punktam.
   2. pants
   Zinātnisko datu un citas informācijas, kas iekļauta šā lēmuma pielikumā uzskaitītajos pētījumos, izmantošana pieteikuma iesniedzēja labā ir ierobežota uz pieciem gadiem, sākot no atļaujas izsniegšanas dienas, atbilstoši Regulas (EK) Nr. 1924/2006 21. panta 1. punktam.
   3. pants
   Šis lēmums ir adresēts uzņēmumam Provexis Natural Products Ltd., kura adrese ir Thames Court, 1 Victoria Street, Windsor, Berkshire, SL4 1YB, Apvienotā Karaliste.

      Briselē, 2009. gada 17. decembrī

            Komisijas vārdā –

            Komisijas locekle

         Androulla VASSILIOU

      (1)  OV L 404, 30.12.2006., 9. lpp.

      (2)  The EFSA Journal (2009) 1101, The American Journal of Clinical Nutrition, 2006, Vol. 84, 1.–15. lpp.

      (3)  O’Kennedy N, Crosbie L, Whelam S, Luther V, Horgan G, Broom JI, Webb DJ, Duttaroy AK, Effects of tomato extract on platelet function: a double-blinded crossover study in healthy humāns, 561.–569. lpp. un O’Kennedy N, Crosbie L, van Lieshout M, Broom JI, Webb DJ, Duttaroy AK, Effects of antiplatelet components of tomato extract on platelet function in vitro and ex vivo: a time-course cannulation study in healthy humans, 570.–579. lpp.

      PIELIKUMS

                  Pieteikuma iesniedzējs, adrese

                  Uzturviela, viela, pārtikas produkts vai pārtikas produktu kategorija

                  Norāde

                  Norādes lietošanas nosacījumi

                  Pārtikas produkta lietošanas nosacījumi un/vai ierobežojumi un/vai papildu paziņojums vai brīdinājums

                  Īpašumtiesību dati, kas izmantojami vienīgi pieteikuma iesniedzēja labā

                  Atsauce uz EFSA atzinumu

                     Provexis Natural Products Ltd., Thames Court, 1 Victoria Street, Windsor, Berkshire, SL4 1YB, Apvienotā Karaliste

                  Ūdenī šķīstošs tomātu koncentrāts (ŪŠTK) I un II

                  Ūdenī šķīstošs tomātu koncentrāts (ŪŠTK) I un II palīdz nodrošināt normālu trombocītu salipšanu, kas veicina veselīgu asins plūsmu

                  Patērētāja informēšana par to, ka labvēlīgo ietekmi panāk, katru dienu pārtikā lietojot 3 g ŪŠTK I vai 150 mg ŪŠTK II, kas izšķīdināts līdz 250 ml augļu sulas, aromatizēta dzēriena vai jogurta dzēriena (ja tas nav pasterizēts pārāk augstā temperatūrā)

                              1.

                              O’ Kennedy N, Crosbie L, van Lieshout M, Broom JI, Webb DJ, Duttaroy AK, 2003a. Persistence of the antiplatelet effect of a single dose of WSTC equivalent to 2 fresh tomatoes over a 24-hour timecourse. REC Nr. 02/0269.

                              2.

                              O’ Kennedy et al. 2003b. A 42-day randomised, controlled and double-blinded crossover study to evaluate effects of daily WSTC consumption on platelet function, coagulation and some baseline CVD risk markers. REC Nr. 03/0177.

                              3.

                              O’ Kennedy et al. 2005. Effects of overconsuming Sirco®, a one-a-day fruit juice drink containing 12g/L WSTC, on platelet function in healthy subjects. REC Nr. 05/S0802/77.

                              4.

                              O’ Kennedy et al. 2006c. A pilot study to compare the antiplatelet effects of WSTC in healthy subjects, after consumption in two different food matrices. REC Nr. 06/S0802/60.

                              5.

                              O’ Kennedy et al. 2007. A randomised, controlled and double-blinded crossover study to compare the antiplatelet effects of three different formats of WSTC in healthy humans. REC Nr. 07/S0801/13.

                              6.

                                 Song V, Sheddon A, Horgan G and O’ Kennedy N. Anticoagulatory and anti-inflammatory activities of WSTC in platelets and endothelial cells. Manuskripts iesniegšanai, 2008.

                              7.

                                 Zhang F, Song V, Neascu M, Crosbie L, Duncan G, Horgan G, de Roos B and O’ Kennedy N. Flow cytometric and proteomic studies examining the effects of WSTC on platelet function in vitro. Nepublicēts, 2007/2008.

                  Q-2009-00229


title: 2009/194/EK: Eiropas Parlamenta Lēmums ( 2008. gada 22. aprīlis ) par Eiropas Savienības 2006. finanšu gada vispārējā budžeta izpildes apstiprināšanu, VII iedaļa – Reģionu komiteja

text:
               31.3.2009

               LV

               Eiropas Savienības Oficiālais Vēstnesis

               L 88/83

         EIROPAS PARLAMENTA LĒMUMS
   (2008. gada 22. aprīlis)
   par Eiropas Savienības 2006. finanšu gada vispārējā budžeta izpildes apstiprināšanu, VII iedaļa – Reģionu komiteja
   (2009/194/EK)
   EIROPAS PARLAMENTS,
   ņemot vērā Eiropas Savienības 2006. finanšu gada vispārējo budžetu (1),
   ņemot vērā Eiropas Kopienu galīgos gada pārskatus par 2006. finanšu gadu – I sējums (C6-0368/2007) (2),
   ņemot vērā Reģionu komitejas gada ziņojumu par 2006. gadā veiktajām iekšējām revīzijām, kuru tā iesniegusi iestādei, kas apstiprina budžeta izpildi,
   ņemot vērā Revīzijas palātas 2006. finanšu gada pārskatu par budžeta izpildi un Revīzijas palātas īpašos ziņojumus kopā ar pārbaudīto iestāžu atbildēm (3),
   ņemot vērā atzinumu par pārskatu ticamību, kā arī par pakārtoto darījumu likumību un pareizību (4), ko Revīzijas palāta ir iesniegusi saskaņā ar EK līguma 248. pantu,
   ņemot vērā EK līguma 272. panta 10. punktu, kā arī 274., 275. un 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 50., 86., 145., 146. un 147. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu (A6-0095/2008),

               1.

               sniedz Reģionu komitejas ģenerālsekretāram apstiprinājumu par Reģionu komitejas 2006. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Padomei, Komisijai, Tiesai, Revīzijas palātai, Eiropas Ombudam un Eiropas Datu aizsardzības uzraudzītājam, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Harald RØMER

      (1)  OV L 78, 15.3.2006.

      (2)  OV C 274, 15.11.2007., 1. lpp.

      (3)  OV C 273, 15.11.2007., 1. lpp.

      (4)  OV C 274, 15.11.2007., 130. lpp.

      (5)  OV L 248, 16.9.2002., 1. lpp.

    ---documentbreak---

               31.3.2009

               LV

               Eiropas Savienības Oficiālais Vēstnesis

               L 88/84

         EIROPAS PARLAMENTA REZOLŪCIJA
   (2008. gada 22. aprīlis)
   ar konstatējumiem, kas ir neatņemama daļa no lēmuma par Eiropas Savienības 2006. finanšu gada vispārējā budžeta izpildes apstiprināšanu, VII iedaļa – Reģionu komiteja
   EIROPAS PARLAMENTS,
   ņemot vērā Eiropas Savienības 2006. finanšu gada vispārējo budžetu (1),
   ņemot vērā Eiropas Kopienu galīgos gada pārskatus par 2006. finanšu gadu – I sējums (C6-0368/2007) (2),
   ņemot vērā Reģionu komitejas gada ziņojumu par 2006. gadā veiktajām iekšējām revīzijām, kuru tā iesniegusi iestādei, kas apstiprina budžeta izpildi,
   ņemot vērā Revīzijas palātas 2006. finanšu gada pārskatu par budžeta izpildi un Revīzijas palātas īpašos ziņojumus kopā ar pārbaudīto iestāžu atbildēm (3),
   ņemot vērā atzinumu par pārskatu ticamību, kā arī par pakārtoto darījumu likumību un pareizību (4), ko Revīzijas palāta ir iesniegusi saskaņā ar EK līguma 248. pantu,
   ņemot vērā EK līguma 272. panta 10. punktu, kā arī 274., 275. un 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 50., 86., 145., 146. un 147. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu (A6-0095/2008),

               1.

               atzīmē, ka 2006. gadā Reģionu komitejas rīcībā bija saistību apropriācijas EUR 74 391 953,27 apmērā (2005. gadā – EUR 69 570 456,32) un to izlietojuma līmenis bija 97,94 %;

               2.

               atzīmē, ka pēc tam, kad 2005. gada 1. janvārī tika ieviesta uzkrājumu principa grāmatvedība, Reģionu komitejas finanšu pārskati uzrāda negatīvus 2006. finanšu gada saimnieciskos rezultātus (EUR 8 306 761) un identisku aktīvu un pasīvu summu (EUR 101 124 165);

               3.

               atzinīgi vērtē to, ka Eiropas Ekonomikas un sociālo lietu komiteja un Reģionu komiteja 2007. gada decembrī parakstīja jaunu administratīvās sadarbības nolīgumu laika posmam no 2008. gada līdz 2014. gadam; pauž pārliecību, ka šo divu iestāžu sadarbība būs finansiāli izdevīga Eiropas nodokļu maksātājiem;

               4.

               atzinīgi vērtē abu komiteju skaidri pausto apņemšanos saskaņot to iekšējās kontroles standartus, ņemot vērā labāko praksi, un visas citas attiecīgās finanšu procedūras, kas saistītas ar Kopīgajiem dienestiem;

               5.

               atzīmē, ka jaunajā nolīgumā paredzēts, ka svarīgākās jomas (infrastruktūra, IT un telekomunikācijas, kā arī tulkošanas pakalpojumi, tostarp dokumentu sagatavošana) ir Kopīgo dienestu pārziņā, savukārt daži pakalpojumi ir nošķirti, piemēram, iekšējie pakalpojumi, medicīnas un sociālais dienests, bibliotēka un Iespieddarbu un izplatīšanas nodaļa;

               6.

               tomēr uzstāj, lai minētā pakalpojumu nošķiršana neietekmē budžeta apjomu, un tādēļ prasa, lai abas komitejas, veicot termiņa vidusposma pārskatīšanu, veic kopēju analīzi nolūkā novērtēt, vai minētā resursu pārdalīšana ir abpusēji izdevīga; aicina abas komitejas regulāri informēt Parlamentu par to sadarbības nolīgumiem jomās, uz ko attiecas pakalpojumu nodalīšana;

               7.

               norāda uz to, ka iepriekš minētā Revīzijas palātas gada pārskata 10.19. punktā ir minēts, ka iepirkuma procedūrās ir atklājušās pārvaldības un kontroles nepilnības; ar bažām norāda, ka izdevumi atbilstīgi līgumiem, kas noslēgti sarunu procedūrā, nevis konkursa kārtībā, procentuāli veido lielu daļu no kopējiem izdevumiem par iepirkumiem; tomēr atzinīgi vērtē Kopīgo dienestu sniegto informāciju, saskaņā ar kuru lielākajai daļai ar ēkām saistīto pakalpojumu, par kuriem iepriekš līgumus noslēdza sarunu procedūrā, jauni līgumi ir parakstīti pēc konkursa organizēšanas vai konkursa procedūra vēl notiek;

               8.

               šajā sakarā atzinīgi vērtē to, ka Kopīgo dienestu organizatoriskajā struktūrā ir izveidota Līgumsaistību pārvaldības nodaļa, kas sniedz atbalstu visām Kopīgo dienestu nodaļām publiskā iepirkuma jomā; atzīmē, ka saskaņā ar jauno nolīgumu Kopīgo dienestu iekšējās kontroles dienests ir pārcelts un tagad ir katras komitejas iekšējo dienestu vidū;

               9.

               atzīmē, ka saskaņā ar Kopīgo dienestu sniegtajām atbildēm uz referenta jautājumiem patlaban pēc 2007. gada pārcelšanās uz Remorqueur un Van Maerlant ēkām 92 % komiteju kopējās biroju platības ir aizņemta un turpmākajos gados nebūs vajadzības pēc papildu biroju platības;

               10.

               attiecībā uz Montoyer ēkas vestibila remontdarbiem atzīmē, ka Eiropas Ekonomikas un sociālo lietu komitejas iekšējais revidents savā ziņojumā secinājis, ka nav konstatēti fakti, kas norādītu uz to, ka būtu nepamatoti iekasēt soda naudu par Montoyer ēkas vestibila remontdarbu novēlotu pabeigšanu; atzīmē, ka šis ziņojums ir nosūtīts OLAF, taču šajā sakarā nav veikti pasākumi, par kuriem komitejas būtu informētas;

               11.

               atzīmē, ka iekšējās kontroles dienests 2006. gadā tika pārcelts no Budžeta un finanšu nodaļas uz Vispārējās vadības nodaļu, lai vēl vairāk uzsvērtu funkciju nodalīšanas principu un minētā dienesta neatkarību; turklāt norāda, ka saskaņā ar Reģionu komitejas viedokli tā 2006. gadā ir veikusi pietiekamu skaitu ex post pārbaužu un ka 2007. gadā tā ir lūgusi visiem saviem dienestiem pārbaudīt 5 % no visām to lietām; atzinīgi vērtē to, ka Reģionu komiteja ir būtiski palielinājusi finanšu kontroles dienestam paredzētos resursus un pilnvaras;

               12.

               uzskata, ka ir ļoti svarīgi, lai pārbaudes, ko veic, piemēram, kredītrīkotāji, iekšējās kontroles darbinieki un revidenti, ir pietiekami stingras; šajā sakarā uzsver, ka papildus stratēģiski svarīgajām pārbaudēm saistībā ar augsta riska jomām ir svarīgi visās jomās veikt pietiekamu skaitu izlases veida pārbaužu;

               13.

               norāda uz minētā Revīzijas palātas gada pārskata 10.23. punktā minēto, ka Reģionu komitejas administrācija, veicot ex post pārbaudi, attiecībā uz vienas valsts delegāciju konstatēja, ka summas, kas atlīdzinātas komitejas locekļiem par ceļa izdevumiem (aviobiļetēm), pamatojoties uz ceļojumu aģentūru faktūrrēķiniem, kuri bija izrakstīti ar roku, caurmērā bija par 83 % augstākas nekā cena, ko par izmantoto biļeti bija iekasējušas aviolīnijas;

               14.

               norāda, ka pēc tam Reģionu komitejas administrācija veica plašu minētā jautājuma izmeklēšanu, kuru pabeidza 2007. gada jūlijā un kuras rezultāti saskaņā ar Revīzijas palātas viedokli neapliecināja attiecīgo administratīvo izmaksu segšanai izdotās summas pamatotību;

               15.

               ar gandarījumu atzīmē, ka Reģionu komiteja nolēma turpmākai izdevumu atlīdzināšanai piemērot vairākus nosacījumus un apturēja visas atmaksas, kuru pamatā ir ceļošanas dokumenti, kas iegādāti saskaņā ar iepriekšējo kārtību; pauž gandarījumu, ka Reģionu komiteja piesardzības nolūkā informēja arī OLAF par ex post pārbaužu gaitu un administrācijas veiktajiem pasākumiem;

               16.

               atzīmē, ka iekšējā revīzija par algu pārskaitījumiem, kuru pabeidza 2006. gadā un kuras laikā veica visu esošo pārskaitījumu padziļinātu pārbaudi, liecināja, ka pastāv nepilnības attiecībā uz funkciju nodalīšanas principu šajā jomā (maksājumu veikšana un iekšējā kontrole) un ka būtu jāpiešķir lielāka nozīme kontrolei, ņemot vērā attiecīgos riskus; turklāt atzīmē, ka 2007. gada februārī saistībā ar iekšējā revidenta ieteikumiem veica paveiktā kontroli; prasa, lai Reģionu komitejas administrācija nodrošina, ka pilnā mērā īsteno visus revīzijas ieteikumus;

               17.

               norāda, ka OLAF pēc veiktās izmeklēšanas konstatēja, ka astoņi pārskaitījumi neatbilst obligātajiem nosacījumiem, un ieteica atgūt pārmaksātās summas no attiecīgajiem ierēdņiem; ar gandarījumu atzīmē, ka visas summas ir atgūtas līdz 2007. gada sākumam; atzīmē arī, ka OLAF attiecībā uz sešiem Reģionu komitejas darbiniekiem ieteica uzsākt disciplinārlietu un par pieciem no šiem darbiniekiem arī iesniedza dokumentus Beļģijas varas iestādēm;

               18.

               konstatē, ka pēc Beļģijas varas iestāžu pieprasījuma Reģionu komitejas iecēlējinstitūcija 2007. gada 6. jūlijā atcēla attiecīgo ierēdņu imunitāti, lai varas iestādes varētu viņus iztaujāt; turklāt atzīmē, ka līdz šai dienai Reģionu komitejas administrācija nav saņēmusi nekādu informāciju par to, vai Beļģijas varas iestādes plāno veikt kādus pasākumus šajās lietās;

               19.

               ar gandarījumu atzīmē, ka Reģionu komitejas ģenerālsekretārs uzsāka administratīvu izmeklēšanu, ko veica bijušais Komisijas ģenerāldirektora vietnieks; norāda, ka divās no minētajām piecām lietām, kurās dokumenti tika iesniegti varas iestādēm, Reģionu komitejas iecēlējinstitūcija nolēma sākt disciplinārlietu Disciplinārlietu padomē; pauž izpratni, ka saskaņā ar Civildienesta noteikumiem galīgo lēmumu šajās lietās var pieņemt tikai pēc tam, kad Beļģijas tiesa ir nākusi klajā ar galīgo spriedumu;

               20.

               norāda, ka trijās pārējās lietās iecēlējinstitūcija pieņems lēmumu par disciplinārlietas sākšanu, līdzko tā būs saņēmusi vajadzīgo informāciju par pasākumiem, ko Beļģijas varas iestādes plāno veikt šajās lietās; turklāt norāda, ka vienā papildu lietā, kuru OLAF nav iesniedzis izskatīšanai Beļģijas varas iestādēm, iecēlējinstitūcija saskaņā ar administratīvās procedūras ieteikumiem nolēma izteikt attiecīgajam ierēdnim brīdinājumu; atkārtoti pauž prasību saukt vainīgos pie atbildības ikvienā gadījumā, kad ir pierādāma krāpnieciska rīcība;

               21.

               aicina Reģionu komiteju apsvērt proporcionālu disciplināro sodu piemērošanu, ja tas vajadzīgs atbilstīgi to lietu iznākumam, kuras patlaban gaida izskatīšanu kompetentajās tiesās;

               22.

               ar gandarījumu atzīmē, ka Reģionu komitejai vairs nav īpašu grūtību ar personāla pieņemšanu darbā un ka tā ir aizpildījusi gandrīz pilnu kvotu, par ko panākta vienošanās ar pārējām institūcijām.

      (1)  OV L 78, 15.3.2006.

      (2)  OV C 274, 15.11.2007., 1. lpp.

      (3)  OV C 273, 15.11.2007., 1. lpp.

      (4)  OV C 274, 15.11.2007., 130. lpp.

      (5)  OV L 248, 16.9.2002., 1. lpp.